## Pravilnik o uvjetima i postupku ovlašćivanja referentnih laboratorija u području mjeriteljstva u kemiji

### NN 29/2008 (10.3.2008.), Pravilnik o uvjetima i postupku ovlašćivanja referentnih laboratorija u području mjeriteljstva u kemiji

# DRŽAVNI ZAVOD ZA MJERITELJSTVO

**961**

Na temelju članka 41. stavaka 2. i 4. Zakona o mjeriteljstvu (»Narodne novine«,
br. 163/03, 194/03. i 111/07.), ravnatelj Držav­nog zavoda za mjeriteljstvo
donosi

## PRAVILNIK

### O UVJETIMA I POSTUPKU OVLAŠĆIVANJA REFERENTNIH LABORATORIJA U PODRUČJU MJERITELJSTVA U KEMIJI

I. OPĆE ODREDBE

Članak 1.

Ovim se pravilnikom propisuju uvjeti i postupak ovlašćivanja referentnih
laboratorija koji obavljaju fizikalno-kemijske analize i određivanja definiranih
parametara sukladno mjernim metodama ili posebnim propisima u području
mjeriteljstva u kemiji.

Članak 2.

Laboratorij (u daljnjemu tekstu: referentni laboratorij), u smislu ovoga
pravilnika, pravna je osoba ili posebna organizacijska cjelina u pravnoj osobi,
ovlaštena za obavljanje fizikalno-kemijskih analiza i određivanja definiranih
parametara sukladno mjernim metodama ili posebnim propisima u području
mjeriteljstva u kemiji.
U postupku obavljanja fizikalno-kemijskih analiza i određivanja definiranih
parametara sukladno mjernim metodama ili posebnim propisima u području
mjeriteljstva u kemiji, referentni laboratorij ostvaruje određene referentne
vrijednosti (ovisno o vrsti parametara), koje se upotrebljavaju za prenošenje
tih mjeriteljskih parametara.
Referentna je vrijednost u smislu ovoga pravilnika vrijednost parametra
određenoga materijala ili proizvoda koja je određena s točnošću prikladnom za
uporabu kao izvor sljedivosti ispitnih rezultata dobivenih od usporedivih
materijala ili proizvoda.

Članak 3.

Referentni laboratoriji mogu biti ovlašteni za mjerne metode kojima ostvaruju
referentne vrijednosti u području mjeriteljstva u kemiji.

Članak 4.

Referentni laboratoriji ovlašteni za mjerne metode iz članka 3. ovoga pravilnika
koji obavljaju fizikalno-kemijske analize i određivanja definiranih parametara
prema posebnim propisima u području mjeriteljstva u kemiji (primjerice
parametara vode, zraka, tla, alkoholnih i nealkoholnih pića i dr.) mogu na
temelju obavljenih analiza i rezultata (referentnih vrijednosti) dati mišljenje
o sukladnosti s propisanim zahtjevima za pojedinačnu vrstu parametara.
Referentni laboratoriji iz članka 2. stavka 1. ovoga pravilnika dužni su
sudjelovati u odgovarajućim programima provjere stručne osposobljenosti.

Članak 5.

Referentni laboratorij ne smije se baviti proizvodnjom, uvozom, prodajom ili
popravkom uređaja koje upotrebljava za obavljanje djelatnosti za koju je
ovlašten.

II. POSEBNE ODREDBE

*Uvjeti za ovlašćivanje*

Opći uvjeti

Članak 6.

Za potrebe ovlašćivanja referentni laboratorij mora imati:
1. sjedište na području Republike Hrvatske;
2. dokument o registraciji kod Trgovačkog suda pravne osobe (čiji je laboratorij
dio) za obavljanje tehničkog ispitivanja i analize;
3. dokument akreditacijskoga tijela o akreditaciji referentnog laboratorija kao
ispitnog laboratorija sukladno normi ISO/IEC 17025 za mjerne metode kojima
ostvaruje referentne vrijednosti u području mjeriteljstva u kemiji;
4. iznimno, referentni laboratorij ne mora imati dokument iz točke 3. ovoga
članka ako u roku od dvije (2) godine nakon uvođenja analitičkih metoda za koje
laboratorij traži ovlaštenje ispuni sve uvjete navedene u točki 3. ovoga članka.

Posebni uvjeti

Članak 7.

Ravnatelj Državnog zavoda za mjeriteljstvo može prihvatiti koji laboratorij kao
referentni laboratorij ako on, osim uvjeta iz članaka 3., 4. i 6. ovoga
pravilnika, ispunjava sljedeće posebne uvjete:
1. da je aktivan u području mjeriteljstva u kemiji najmanje tri (3) godine;
2. da ostvaruje odgovarajuće referentne vrijednosti u području mjeriteljstva u
kemiji;
3. da ima odgovarajuću laboratorijsku opremu, odgovarajući laboratorijski
prostor te da ima odgovarajuće financijske i ljudske resurse bitne za uporabu
opreme u cilju ostvarenja referentnih vrijednosti u području mjeriteljstva u
kemiji;
4. da surađuje s drugim laboratorijima i referentnim laboratorijima aktivnim u
području mjeriteljstva u kemiji;
5. da redovito sudjeluje u međunarodnim, nacionalnim ili regionalnim
međulaboratorijskim usporedbenim ispitivanjima;
O ispunjavanju uvjeta iz članka 7. ovoga pravilnika referentni je laboratorij
dužan dostaviti odgovarajuće pisane dokaze.

Uvjeti odabira za nacionalni referentni laboratorij

Članak 8.

Da bi koji referentni laboratorij iz članka 11. ovoga pravilnika, bio proglašen
nacionalnim referentnim laboratorijem bit će ocijenjen prema sljedeća tri (3)
uvjeta:
 *1. vrednovanje s pomoću kriterija izvrsnosti*a. znanstvene publikacije u posljednjih pet (5) godina
b. sudjelovanju u međunarodnim istraživačkim projektima u posljednjih pet (5)
godina
c. sudjelovanju u nacionalnim istraživačkim projektima u posljednjih pet (5)
godina
 *2. vrednovanje s pomoću kriterija međunarodne suradnje*a. sudjelovanje u međulaboratorijskim usporedbenim ispitivanjima akreditiranih
laboratorija (s referentnom vrijednosti) u posljednjih pet (5) godina
b. organiziranje međulaboratorijskih usporedbenih ispitivanja akreditiranih
laboratorija (s referentnom vrijednosti) u posljednjih pet (5) godina
c. suradnja s institutima drugih europskih država koji ostvaruju referentne
vrijednosti
d. sudjelovanje u radu odgovarajućih tehničkih odbora na međunarodnoj razini
(primjerice ISO/REMCO ili drugi) u posljednjih pet (5) godina
 *3. vrednovanje s pomoću kriterija nacionalnih potreba*a. sudjelovanje u radu odgovarajućih tehničkih odbora u posljednjih pet (5)
godina
b. ostvarenje određenoga broja posebnih referentnih vrijednosti koje su povezane
sa strateški važnim nacionalnim potrebama u području mjeriteljstva u kemiji
c. organiziranje međulaboratorijskih usporedbenih ispitivanja u naprijed
spomenutim područjima u posljednjih pet (5) godina
O ispunjavanju uvjeta iz članka 8. ovoga pravilnika, referentni je laboratorij
dužan dostaviti odgovarajuće pisane dokaze.

Članak 9.

Osoblje referentnog laboratorija mora biti nepristrano i ne smije ovisiti ni o
kakvim poslovnim, financijskim i drugim pritiscima koji mogu utjecati na njihovu
tehničku prosudbu.

Postupak ovlašćivanja

Članak 10.

Postupak ovlašćivanja referentnih laboratorija obavlja se javnim natječajem koji
objavljuje Državni zavod za mjeriteljstvo (u daljnjemu tekstu Zavod).
Referentne laboratorije u skladu s odredbama ovoga pravilnika ovlašćuje
rješenjem ravnatelj Državnog zavoda za mjeriteljstvo (u daljnjemu tekstu:
ravnatelj) na prijedlog povjerenstva za ovlašćivanje osnovana pri Zavodu ako u
provedenome postupku ispune sve uvjete iz članaka 4. i 6., 7. i 9. ovoga
pravilnika.

Članak 11.

Povjerenstvo za ovlašćivanje iz članka 10. ovoga pravilnika treba se sastojati
od priznatih stručnjaka te mora imati najmanje pet (5) članova (predsjednik
povjerenstva i četiri člana). Od pet (5) članova povjerenstva najmanje tri (3)
člana moraju biti priznati stručnjaci iz područja ovlašćivanja. Svi članovi
povjerenstva moraju imati najmanje visoku stručnu spremu (VSS) i najmanje 5
godina radnog iskustva u području mjeriteljstva u kemiji.
Na prijedlog povjerenstva za ovlašćivanje ravnatelj može proglasiti koji
referentni laboratorij nacionalnim referentnim laboratorijem za odgovarajuću
mjernu metodu u području mjeriteljstva u kemiji ako taj referentni laboratorij u
provedenome postupku ispunjava sve uvjete iz članaka 4., 6. i 7. i 9. ovoga
pravilnika te uvjete odabira za nacionalni referentni laboratorij iz članka 8.
ovoga pravilnika.

Članak 12.

Ako dva (2) ili više referentnih laboratorija iz članka 2. stavka 1. ovoga
pravilnika ispunjavaju propisane uvjete iz članaka 4., 5., 6., 7., 8. i 9. ovoga
pravilnika za isto stručno područje, odabir za nacionalni referentni laboratorij
obavit će se na temelju kriterija izvrsnosti, na temelju kriterija sudjelovanja
u međunarodnim i nacionalnim projektima te na temelju kakvoće rezultata
sudjelovanja u međunarodnim, nacionalnim ili regionalnim međulaboratorijskim
ispitivanjima.

Javni natječaj

Članak 13.

Za dobivanje ovlaštenja iz članka 10. i 11. ovoga pravilnika pravna osoba (čiji
je laboratorij sastavni dio) mora podnijeti prijavu.
Prijava iz stavka 1. ovoga članka mora sadržavati:
1. sve tražene podatke o podnositelju prijave iz objavljenog javnog natječaja;
2. dokumente o ispunjavanju uvjeta iz članaka 4., 5., 6., 7., 8. i 9. ovoga
pravilnika, ovisno o tome za koje se posebno stručno područje ili mjernu metodu
prijava podnosi kao i sve druge podatke i dokumente koje se traže u objavljenom
javnom natječaju.

Članak 14.

Povjerenstvo za ovlašćivanje ima pravo zatražiti dodatno pojašnjenje ili dodatnu
dokumentaciju ako smatra da koji od traženih uvjeta nije dovoljno jasno naznačen
ili objašnjen u dokumentaciji podnositelja prijave.

Članak 15.

Nadzor nad radom referentnog laboratorija, tijekom vremena u kojemu je
ovlaštenje na snazi, provodi Zavod. Ako Zavod za pojedinačna posebna područja
ovlašćivanja nema stručnjaka odgovarajućega profila, mogu se za obavljanje
nadzora angažirati priznati stručnjaci koji nisu zaposlenici Zavoda.

Članak 16.

Ovlaštenje iz članka 10. stavka 1. ovoga pravilnika može se referentnom
laboratoriju ili nacionalnom referentnom laboratoriju oduzeti i prije isteka
roka za koji je to ovlaštenje izdano ako se utvrdi da je ta pravna osoba (čiji
je referentni laboratorij sastavni dio) postupala protivno odredbama ovoga
pravilnika.

III. PRIJELAZNE I ZAVRŠNE ODREDBE

Članak 17.

Kriteriji za financiranja razvoja, održavanja, akreditacije mjernih metoda i
slično za referentne laboratorije rješavat će se ugovorom između referentnog
laboratorija i Državnog zavoda za mjeriteljstvo.

Članak 18.

Ovlaštenoj pravnoj osobi čiji je referentni ili nacionalni referentni
laboratorij dio, a koja ispunjava uvjete propisane ovim pravilnikom izdaje se
rješenje o ovlaštenju koje vrijedi 3 (tri) godine od dana njegove pravomoćnosti.

Članak 19.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-02/08-02/1
Urbroj: 558-01/4-08-1
Zagreb, 6. ožujka 2008.

Ravnatelj
Državnog zavoda za mjeriteljstvo
**Mirko Vuković, dipl. ing.**, v. r.

Pravilnik, NN 29/2008-961
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)